Neet nang A̱gwaza ka̱n nyia̱ swanta hu bah,
nang Swang A̱lyiat nshya̱,
ji̱ ku shya̱ dundung ma̱ng A̱gwaza.
A̱wot Swang A̱lyiat ji ku yet A̱gwaza wa.
Jija ku shya̱ dundung ma̱ng A̱gwaza,
neet nang á̱ ka̱n mat swanta hu bah.
Jija ku yet vak hu nang A̱gwaza ku nnyia̱ kuzang kyang a̱ni.
Á̱ mbyia̱ kyang nyiung nang A̱gwaza ku nyia̱ mi̱ swanta hu da̱ ma̱ng a̱nji a̱ni bah.
Swang A̱lyiat ji ku yet a̱tyin nswuan.
A̱wot swuan jini si̱ bai ma̱ng á̱nietbishyi sai.
Sai hu si̱ tyia̱ a̱vwuo ka ka̱ yet lyin a̱ni,
si̱ teak.
A̱wot di̱ lyin hu,
ku swuo chet sai hu bah.
A̱gwaza ku ta̱m a̱ta̱m nggu wu á̱ si̱ ngyei gu Yoona.
Nggu wa ku bai tak ta̱m ji kpa̱sai tazwa sai A̱gwaza hu.
Da̱nian á̱niet ba ba̱ ka fa̱k,
ba̱ nwuak a̱chuchuk di̱ sai hu.
Nggu ma̱ a̱pyia̱ nggu,
nggu wa yet sai hu bah.
A̱ ku bai a̱ ka tak ta̱m ja tazwa sai A̱gwaza hu.
Sai huni hwa ku yet a̱tsatsak wu.
Ku na bai mi̱ swanta hu,
ku sai tazwa a̱mgba̱m á̱nietbishyi ba.
Swang A̱lyiat ji ku bai mi̱ swanta hu.
Dundung ma̱ng a̱nji wa A̱gwaza si̱ mmat swanta hu.
A̱wot á̱niet mi̱ swanta ba si̱ fi̱k gu bah.
A̱ ku bai da̱ a̱vwuo á̱niet guu.
A̱wot á̱niet nggu ba si̱ lak san gu hu!
A̱mgba̱m ma̱ng a̱nia,
á̱niet ba̱ san guu,
ba̱ si̱ nwuak fwuo da̱ nggu a̱ni;
á̱ nang ba tyok ma̱ng a̱wat ba̱ yet mman A̱gwaza.
Bibya yet á̱niet ba da̱ á̱ tyei ba̱ yet mman A̱gwaza mat a̱sok nia a̱ni bah;
da̱ nyia̱ mat chat vam hwa bah;
da̱ mat fa a̱tyubishyi hwa bah.
Da̱ a̱kwonu a̱kya,
swuan jini,
A̱gwaza wa ma̱ a̱pyia̱ nggu nang mba jii.
Swang A̱lyiat ji ku tyia̱ a̱tyubishyi.
A̱ si̱ swan dundung ma̱ng a̱nzi̱t.
Zi̱ si̱ li a̱kyenkyai shi nggu wu.
A̱ si̱ byia̱ shok ma̱ng a̱chuchuk gba̱mgbam.
A̱kyenkyai shi wuni wa ku tak nang gu ma̱nyin gu neet da̱ a̱vwuo A̱gwaza.
Yoona mameang ku tak a̱lyiat kpa̱sai tazwa nggu.
A̱ si̱ ta̱ngam a̱nwuat nggu ka mi̱ chet nyia̱,
“A̱tyu wuni wa nang n ku ndyiat tazwa nggu,
‘A̱tyu a̱ chobai,
a̱ khwi nung lilyim a̱ni,
a̱ yet a̱tyu kwak a̱son nung wa.
A̱wot a̱ si̱ swak nung ma̱ng shi hu ba̱t.
Mat a̱ nshya̱ neet nang á̱ ka̱n byin nung bah.’ ”
A̱mgba̱m nzi̱t,
mat a̱gba̱mgbam shok nggu ji ja nang zi̱ nshya̱ nwuo hu ma̱ sa̱t.
Mat A̱gwaza ku nwuak Musa wa doka nggu ji.
A̱wot shok ji ma̱ng gba̱mgbam tsotswat wu si̱ bai mat Yesu Kristi wa.
Á̱ mbyia̱ a̱tyu a̱ ka̱n di A̱gwaza a̱ni bah.
Nggwon kikya ma̱nyin ka,
ka̱ yet A̱gwaza,
a̱wot ka̱ si̱ shya̱ da̱ a̱vwuo a̱nyiung ma̱ng A̱tyia̱ wu;
kikya tak za̱kwa A̱gwaza ji kpa̱sai.